Отново на американци се присъжда Нобеловата награда за икономика | Начало | DW | 15.10.2007
Отново на американци се присъжда Нобеловата награда за икономика
Леонид Хървиц, Ерик Маскин и Роджър Майерсън получават наградата за техните изследвания в областта на теорията за т.нар. “Концепция за механизмите”.
Тримата отличени американски икономисти
Мнозина смятаха, че британската писателка Дорис Лесинг, която скоро ще навърши 88 години, ще бъде рекордьорка по възраст сред тазгодишните носители на Нобеловата награда. Но Шведската Кралска академия на науките пожела друго – в понеделник тя обяви 90-годишния американски икономист Леонид Хървиц за един от лауреатите на тазгодишната награда за икономика. Роденият в Москва и междувременно пенсиониран професор става дори най-възрастният сред всички лауреати на Нобелова награда, която се връчва от 1901 година. С това Хървиц отнема рекорда на Реймънд Дейвис Джуниър, който през 2002 година на 88-годишна възраст получи Нобелова награда за физика.
Хървиц си поделя отличието на Шведската Кралска банка с още двама американци – Роджър Майерсън и Ерик Маскин. Ето как Маскин изрази радостта си от новината, и най-вече заради това, че сред наградените е и неговият ментор Леонид Хървиц:
“Много от нас от години се надяват, че той ще спечели тази награда, тъй като вече е на 90 годишна възраст. За мен беше прекрасен миг, когато разбрах, че ще имам възможност да споделя наградата си с него.”
Тримата американци получават отличието за изследвания в областта на теорията за икономическите процеси, които позволяват да се определят реакциите на пазара. Теорията е известна още като “Концепция за механизмите”. Тя се занимава с изследване на оптималните механизми, които позволяват постигането на конкретни обществени или икономико-политически цели, например социално благоденствие или реализирането на частна печалба. Изследванията на тримата са основа на теорията, която помага да се разберат реакциите на добре или лошо функциониращите пазари. На практика условията на пазара никога не са идеални, тъй като конкуренцията в действителност никога не е свободна, а информацията за продуктите или намеренията на фирмите никога не са достъпни за всички участници на пазара. Теорията “Концепция на механизмите” изхожда от това, че участниците на пазара са едновременно и участници в процес, който може да бъде сравнен със зидане, изграждане на стена, а цялото действие прилича на търг: Всички искат едно и също, но правят така, сякаш не желаят да платят за него достатъчно висока цена.
Официалната церемония по връчването на наградата на Хървиц, Майерсън и Маскин е насрочена за 10 декември Стокхолм. Дали ще присъстват и тримата лауреати – това е трудно да се прогнозира, признава и Ерик Маскин, който също беше много приятно изненадан да научи новината:
“Това е нещо като да спечелиш от лотарията. Купуваш си билет, надяваш се да имаш шанс, като същевременно знаеш, че вероятността за това е малка. Вероятно тъкмо заради това в икономическата наука има толкова много потенциални победители, че шансът да спечелиш изглежда може би 1 на 1 милион.”
Шансовете обаче нарастват неимоверно, ако си американец – почти 2/3 от отличените досега с наградата са от САЩ. Единственият германец сред лауреатите на Нобеловата награда за икономика е икономистът от Бон Райнхард Зелтен, спечелил наградата през 1994 година.
Permalink https://p.dw.com/p/BrDS